CELEX: 62021TN0771
Language: el
Date: 2021-12-11 00:00:00
Title: Υπόθεση T-771/21: Αγωγή της 11ης Δεκεμβρίου 2021 — Bategu Gummitechnologie κατά Επιτροπής

14.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/51
            
         
      Αγωγή της 11ης Δεκεμβρίου 2021 — Bategu Gummitechnologie κατά Επιτροπής
      (Υπόθεση T-771/21)
      (2022/C 73/65)
      Γλώσσα διαδικασίας: η γερμανική
      
         Διάδικοι
      
      
         Ενάγουσα: Bategu Gummitechnologie GmbH (Βιέννη, Αυστρία) (εκπρόσωπος: G. Maderbacher, δικηγόρος)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να κρίνει παραδεκτή την υπό κρίση αγωγή·
               
            
                  —
               
               
                  να υποχρεώσει την Ένωση, εκπροσωπούμενη από την Επιτροπή, να καταβάλει το ποσό των 70 695 720,35 ευρώ·
               
            
                  —
               
               
                  να καταδικάσει την Ένωση στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η ενάγουσα ασκεί αγωγή δυνάμει του άρθρου 268 ΣΛΕΕ με αίτημα την αποκατάσταση της ζημίας που υποστηρίζει ότι υπέστη λόγω καταφανώς παράνομων πράξεων της Επιτροπής κατά την άσκηση των καθηκόντων της. H Επιτροπή παρέλειψε, κατά παράβαση των υποχρεώσεών της, να διαπιστώσει και να θέσει τέρμα σε παραβάσεις των άρθρων 101 και 102 ΣΛΕΕ διαπραχθείσες από κατασκευαστές σιδηροδρομικών οχημάτων. H Επιτροπή προκάλεσε τη δημιουργία δικαιολογημένης εμπιστοσύνης και ώθησε την ενάγουσα στην πραγματοποίηση επενδύσεων.
      Προς στήριξη της αγωγής, η ενάγουσα προβάλλει τέσσερις λόγους.
      
                  1.
               
               
                  Πρώτος λόγος: Κατάφωρη κατάχρηση εξουσίας και πρόδηλη πλάνη εκτιμήσεως της Επιτροπής
                  Η Επιτροπή παρέλειψε να προβεί σε προσεκτική εξέταση όλων των πραγματικών και νομικών στοιχείων στο πλαίσιο επίσημης καταγγελίας που υπέβαλε η ενάγουσα δυνάμει του άρθρου 7 του κανονισμού 1/2003 (1).
               
            
                  2.
               
               
                  Δεύτερος λόγος: Κατάφωρη παραβίαση από την Επιτροπή των αρχών της προστασίας της δικαιολογημένης εμπιστοσύνης και της ασφάλειας δικαίου
                  Η Επιτροπή παρέσχε συγκεκριμένες, ανεπιφύλακτες και συγκλίνουσες διαβεβαιώσεις ότι τα υλικά που χρησιμοποιούνται στα σιδηροδρομικά οχήματα πρέπει να πληρούν απαιτήσεις που έχει καθορίσει η ίδια η Επιτροπή. Βάσει των διαβεβαιώσεων αυτών, η ενάγουσα πραγματοποίησε σημαντικές επενδύσεις, μεταξύ άλλων προκειμένου να αναπτύξει τεχνολογία που να ανταποκρίνεται στις απαιτήσεις αυτές, οι οποίες επενδύσεις απώλεσαν πλήρως την αξία τους εξαιτίας της αδράνειας της Επιτροπής.
               
            
                  3.
               
               
                  Τρίτος λόγος: Κατάφωρη προσβολή από την Επιτροπή του θεμελιώδους δικαιώματος ιδιοκτησίας της ενάγουσας δυνάμει του άρθρου 17 του Χάρτη των Θεμελιωδών Δικαιωμάτων της Ευρωπαϊκής Ένωσης (2)
                  
                  Κατά τη νομολογία του Ευρωπαϊκού Δικαστηρίου των Δικαιωμάτων του Ανθρώπου σχετικά με το άρθρο 1 του Πρώτου Πρόσθετου Πρωτοκόλλου της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών, η οποία πρέπει, βάσει του άρθρου 52 του Χάρτη, να λαμβάνεται υπόψη κατά την ερμηνεία του Χάρτη, η Επιτροπή υποχρεούται να λαμβάνει θετικά μέτρα για την προστασία της διανοητικής ιδιοκτησίας της ενάγουσας. Η Επιτροπή δεν έλαβε τέτοια μέτρα.
               
            
                  4.
               
               
                  Τέταρτος λόγος: Προσβολή του δικαιώματος της ενάγουσας σε χρηστή διοίκηση βάσει του άρθρου 41 του Χάρτη
                  Κατόπιν επίσημης καταγγελίας της ενάγουσας για την ύπαρξη σύμπραξης, η Επιτροπή χρειάστηκε περίπου τέσσερα έτη για να ενημερώσει την ενάγουσα ότι δεν προτίθετο, βάσει της καταγγελίας, να θέσει τέρμα στην προβαλλόμενη παράβαση και μέχρι σήμερα δεν έχει εκδώσει οριστική απόφαση επί της καταγγελίας. Από τα δε στοιχεία του φακέλου που γνωστοποίησε η Επιτροπή δεν προκύπτει κανένας λόγος που να δικαιολογεί μια τόσο μακρά διάρκεια της διαδικασίας. H Επιτροπή υπέπεσε επομένως σε παράβαση του άρθρου 41 του Χάρτη.
               
            
         (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ 2003, L 1, σ. 1).
      
         (2)  Χάρτης των Θεμελιωδών Δικαιωμάτων της Ευρωπαϊκής Ένωσης (ΕΕ 2012, C 326, σ. 391).